[pic] | EUROOPA ÜHENDUSTE KOMISJON |

Brüssel 25.9.2008

KOM(2008) 574 lõplik

Ettepanek:

NÕUKOGU OTSUS,

Euroopa Ühenduse seisukoha kohta AKV-EÜ suursaadikute komitees seoses otsusega, mis käsitleb vahendite eraldamist Somaaliale kümnendast Euroopa Arengufondist

(komisjoni esitatud)

SELETUSKIRI

Somaalia oli Aafrika, Kariibi mere ja Vaikse ookeani piirkonna (edaspidi „AKV”) riikide rühma liige kuni 1991. aasta lõpuni, mil riigi valitsus kukutati. Sellest ajast alates on Somaalia olnud võimetu moodustama tunnustatud valitsust ja selle tulemusena pole riik ratifitseerinud ka AKV-EÜ koostöölepingut ühenduse, liikmesriikide ja AKV riikide vahel, millele kirjutati alla 23. juunil 2000 Cotonous ning mis vaadati läbi 25. juunil 2005. Läbivaadatud leping jõustus nõukogu peasekretariaadi edastatud teabe kohaselt 1. juulil 2008. AKV-EÜ koostöölepingu artikli 93 lõikes 6 on sätestatud: „Ministrite nõukogu võib otsustada anda eritoetust varasemate AKV-EÜ konventsioonide osalisteks olevatele AKV riikidele, kes ei ole tavapäraste valitsusasutuste puudumise tõttu suutnud käesolevat lepingut allkirjastada ega ratifitseerida”.

Lähtudes abi eraldamise kriteeriumitest, mis võeti vastu komisjoni 1. augusti 2007. aasta otsusega C(2007) 3617, määrati programmikohasteks meetmeteks (A-assigneeringud) summa 212 miljonit eurot ja ettenägematute vajaduste katteks (B-assigneeringud) 3,8 miljonit eurot vastavalt komisjoni 30. oktoobri 2007. aasta otsusele C(2007) 5223. Need eraldised peab kinnitama AKV-EÜ ministrite nõukogu.

10. juunil kiitsid liikmesriigid Euroopa Arengufondi komitees heaks Somaalia eritoetuste programmi aastateks 2008−2013, milles määratletakse nimetatud toetuste abil rakendatavad programmid, ning ELi ja Norra strateegiadokumendi Somaalia kohta aastateks 2008−2013.

Komisjon teeb seetõttu nõukogule ettepaneku võtta vastu lisatud otsus, mis käsitleb Euroopa Ühenduse seisukohta AKV-EÜ suursaadikute komitees.

Ettepanek:

NÕUKOGU OTSUS,

Euroopa Ühenduse seisukoha kohta AKV-EÜ suursaadikute komitees seoses otsusega, mis käsitleb vahendite eraldamist Somaaliale kümnendast Euroopa Arengufondist

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõiget 2,

võttes arvesse komisjoni ettepanekut

ning arvestades järgmist:

1. AKV-EÜ ministrite nõukogu 20. detsembri 2001. aasta otsusega nr 3/2001[1] eraldati kaheksandast ja üheksandast Euroopa Arengufondist vastavalt AKV-EÜ koostöölepingu artikli 93 lõikele 6 150 miljonit eurot arengu rahastamise koostööks Somaaliaga kuni 2007. aasta lõpuni. Nimetatud eraldis võimaldab AKV-EÜ ministrite nõukogul anda eritoetusi varasemate AKV-EÜ konventsioonide osalisteks olevatele AKV riikidele, kes ei ole tavapäraste valitsusasutuste puudumise tõttu suutnud käesolevat lepingut allkirjastada või ratifitseerida.

2. AKV-EÜ ministrite nõukogu 25. mai 2007. aasta otsuse nr 3/2007 (millega muudetakse otsust nr 3/2001)[2] kohaselt suurendati Euroopa Arengufondist Somaaliale eraldatud vahendeid üheksandast 39 miljoni euro võrra.

3. Läbivaadatud AKV-EÜ koostööleping,[3] sealhulgas selle Ib lisas sisalduv mitmeaastane finantsraamistik aastateks 2008−2013[4], jõustus 1. juulil 2008. Nimetatud lepingu artikli 93 lõige 6 kehtib endiselt Somaalia suhtes;

4. Et tagada Somaalia elanikkonna toetamise järjepidevus, on asjakohane eraldada selleks vahendeid kümnendast Euroopa Arengufondist, mis hõlmab ajavahemikku 2008−2013;

Somaalia peaks kümnenda Euroopa Arengufondi eraldistest toetust saama samamoodi kui AKV piirkonna riikide rühma liikmed, kes on ratifitseerinud AKV-EÜ koostöölepingu. Kui Somaalia oleks kaasatud kümnenda Euroopa Arengufondi abi eraldamise kavasse,[5] mis põhineb AKV-EÜ koostöölepingu IV lisa artiklis 3 sätestatud vajadustel ja tulemusnäitajatel, peaks eraldis hõlmama 212 miljonit eurot makromajanduse ja valdkondlike tegevuspõhimõtete toetamiseks ning kavadeks ja projektideks, millega toetatakse ühenduse abi sihtvaldkondi ja muid valdkondi, ning 3,8 miljonit eurot nimetatud artiklis määratletud ettenägematute vajaduste katmiseks; need summad tuleks seega eraldada eritoetuse vormis;

5. Euroopa Ühendus peaks toetama kõnealust Euroopa Arengufondi vahendite eraldamist Somaaliale,

ON TEINUD JÄRGMISE OTSUSE:

Ainus artikkel

Ühenduse seisukoht AKV-EÜ suursaadikute komitees seoses vahendite eraldamisega Somaaliale kümnendast Euroopa Arengufondist on toetada lisatud AKV-EÜ ministrite nõukogu otsuse eelnõud.

Brüssel, […]

Nõukogu nimel

eesistuja

LISA

AKV-EÜ ministrite nõukogu otsuse eelnõu, mis käsitleb vahendite eraldamist Somaaliale kümnendast Euroopa Arengufondist

AKV-EÜ MINISTRITE NÕUKOGU,

võttes arvesse Cotonous 23. juunil 2000. aastal allakirjutatud ja Luxembourgis 25. juunil 2005. aastal läbi vaadatud AKV-EÜ koostöölepingut[6], ja eriti selle artikli 93 lõiget 6,

ning arvestades järgmist:

6. AKV-EÜ ministrite nõukogu 20. detsembri 2001. aasta otsusega nr 3/2001[7] eraldati kaheksandast ja üheksandast Euroopa Arengufondist vastavalt AKV-EÜ koostöölepingu artikli 93 lõikele 6 150 miljonit eurot arengu rahastamise koostööks Somaaliaga kuni 2007. aasta lõpuni, mis võimaldab AKV-EÜ ministrite nõukogul anda eritoetust varasemate AKV-EÜ konventsioonide osalisteks olevatele AKV riikidele, kes ei ole tavapäraste valitsusasutuste puudumise tõttu suutnud käesolevat lepingut allkirjastada ega ratifitseerida.

7. AKV-EÜ ministrite nõukogu 25. mai 2007. aasta otsuse nr 3/2007 (millega muudetakse otsust nr 3/2001)[8] kohaselt suurendati üheksandast Euroopa Arengufondist Somaaliale eraldatud vahendeid 39 miljoni euro võrra.

8. Läbivaadatud AKV-EÜ koostööleping,[9] sealhulgas selle Ib lisas sisalduv mitmeaastane finantsraamistik aastateks 2008−2013, jõustus 1. juulil 2008. Nimetatud lepingu artikli 93 lõige 6 kehtib endiselt Somaalia suhtes;

9. Et tagada Somaalia elanikkonna toetamise järjepidevus, on asjakohane eraldada selleks vahendeid kümnendast Euroopa Arengufondist, mis hõlmab ajavahemikku 2008−2013;

10. Somaalia peaks kümnenda Euroopa Arengufondi eraldistest toetust saama samamoodi kui AKV piirkonna riikide rühma liikmed, kes on ratifitseerinud AKV-EÜ koostöölepingu. Kui Somaalia oleks kaasatud kümnenda Euroopa Arengufondi abi eraldamise kavasse,[10] mis põhineb AKV-EÜ koostöölepingu IV lisa artiklis 3 sätestatud vajadustel ja tulemusnäitajatel, peaks eraldis hõlmama 212 miljonit eurot makromajanduse ja valdkondlike tegevuspõhimõtete toetamiseks ning kavadeks ja projektideks, millega toetatakse ühenduse abi sihtvaldkondi ja muid valdkondi, ning 3,8 miljonit eurot nimetatud artiklis määratletud ettenägematute vajaduste katmiseks; need summad tuleks seega eraldada eritoetuse vormis;

11. AKV-EÜ ministrite nõukogu nõustus 25. mail 2007 delegeerima suursaadikute komiteele oma volitused viia lõpule Somaaliale kümnendast Euroopa Arengufondist antava eritoetuse läbivaatamine,

ON TEINUD JÄRGMISE OTSUSE:

Artikkel 1

12. Kooskõlas AKV-EÜ koostöölepingu artikli 93 lõikega 6 eraldatakse Somaaliale eritoetusena 215,8 miljonit eurot kümnenda Euroopa Arengufondi riiklikuks ja piirkondlikuks koostööks ette nähtud reservist. Sellest summast:

13. kasutatakse 212 miljonit eurot institutsioonide loomise ning majandusliku ja sotsiaalse arengu meetmeteks, võttes eelkõige arvesse kõige haavatavamate elanikkonnarühmade vajadusi. Nimetatud eraldist kavandatakse vastavalt eritoetuse strateegiale;

14. kasutatakse 3,8 miljonit eurot ettenägematute vajaduste katmiseks, nagu hädaabi andmine juhul, kui seda ei ole võimalik rahastada ELi eelarvest.

15. Komisjon täidab riikliku eelarvevahendite käsutaja ülesandeid nimetatud eraldise kavandamisel ja rakendamisel vastavalt AKV-EÜ koostöölepingu IV lisa artikli 4 lõikele 5.

Artikkel 2

Euroopa Komisjonil palutakse võtta käesoleva otsuse jõustamiseks vajalikud meetmed.

Artikkel 3

Otsus jõustub vastuvõtmise päeval.

Brüssel, […]

AKV-EÜ ministrite nõukogu nimel

AKV-EÜ suursaadikute komitee president […]

[1] EÜT L 56, 27.2.2002, lk 23.

[2] ELT L 175, 5.7.2007, lk 36.

[3] ELT L 209, 11.8.2005, lk 27.

[4] ELT L 247, 9.9.2006, lk 22.

[5] C(2007) 3617, 1.8.2007.

[6] ELT L 209, 11.8.2005, lk 27.

[7] EÜT L 56, 27.2.2002, lk 23.

[8] ELT L 175, 5.7.2007, lk 36.

[9] ELT L 209, 11.8.2005, lk 27.

[10] C(2007) 3617, 1.8.2007